Mircea Drăghici somează Newsweek să șteargă de pe site articolele ”defăimătoare”/ Sabin Orcan: Nu ștergem niciun articol, pregătim episodul 3 despre ziariști și analiști plătiți de PSD

Mircea Drăghici, propus de către PSD pentru postul de ministru al Transporturilor, a anunțat că va da în judecată un site care a publicat ”articole defăimătoare” la adresa sa, în cazul în care nu va șterge articolele vizate până la ora 24. Site-ul vizat este ediția română a Newsweek, condusă de Sabin Orcan. Acesta a declarat pentru G4Media.ro că nu va șterge articolele. Mai mult, Orcan susține că Newsweek pregătește noi dezvăluiri privind modul în care PSD ar fi plătit ziariști și analiști politici din subvenția primită de la buget.

„Site-ul respectiv, care cu multă largheţe mă supune atacurilor – atât pe mine, cât şi familia mea – astăzi este ultima zi notificată de a scoate aceste articole defăimătoare. În cazul în care până la această oră sau până la ora 24,00 nu se produc aceste lucruri pe care noi le-am cerut în notificare, sigur că voi acţiona în judecată şi veţi avea ocazia să vedeţi cât de defăimătoare şi neadevărate sunt aceste lucruri”, a declarat Mircea Drăghici, în conferința de presă de la finele ședinței Comitetului Executiv al PSD, în care Drăghici a fost desemnat ca propunerea PSD pentru portofoliul Transporturilor.

O investigație Newsweek România, publicată pe 30 octombrie, arăta că Mircea Drăghici, trezorierul PSD și unul dintre loialii lui Liviu Dragnea, folosește împreună cu familia sa trei limuzine Mercedes cumpărate din banii PSD, arată o investigație Newsweek România. Mașinile au fost cumpărate din subvenția de la stat pentru PSD, dar nu au ajuns niciodată în uzul membrilor partidului, ci la cuplul Mircea și Georgiana Drăghici.

Cele trei mașini – Mercedes V Class, Mercedes GLE Coupe 350 D și Mercedes GLK 250 – au fost cumpărate de PSD cu peste 188.000 de euro. Georgiana Drăghici conduce Mercedesul GLE Coupe 350 D, Mircea Drăghici are la dispoziție celelalte două mașini Mercedes.

Mai mult: televiziunea din Pitești condusă de soția lui Drăghici a primit de la PSD contracte de publicitate în valoare de 1,8 milioane de lei, mai arată publicația citată.

Deputatul Mircea Drăghici, achitat în primă instanță într-un dosar de corupție, este trezorierul Partidului Social Democrat, funcție direct subordonată șefului partidului.

Sabin Orcan, coordonatorul și acționarul majoritar al Newsweek România, a confirmat, pentru G4Media.ro, că a primit somația de la Drăghici, însă spune că nu intenționează să-i dea curs. În plus, Newsweek urmează să publice un articol despre cum este ”achiziționată” bunăvoința unor jurnaliști și analiști de către PSD, cu banii pe care partidul îi primește ca subvenție de la buget.

”Am primit azi notificare semnată de Mircea și Georgiana Drăghici prin care ni se cere să ștergem de pe site toate articolele pe care le-am publicat conform ”dreptului de a fi uitat”. Ne-a amenințat că în caz contrar ne vor acționa în justiție. Răspunsul nostru este scurt: nu ștergem nici un articol. Avem toate documentele și dovezile care susțin informațiile din articolele noastre și, de asemenea, de fiecare dată am respectat cerința deontologică de a-l suna și de a-i lua punctul de vedere. Drăghici a refuzat însă de fiecare dată. Mai mult; Newsweek România pregătește episodul trei din seria dezvăluirilor despre banii primiți ca subvenție de la stat de PSD, care arată cum cumpără partidul condus de Liviu Dragnea bunăvoința unor jurnaliști și analiști”, a declarat Sabin Orcan.

Foto: Facebook